Adófizetői százmilliók egy Orbán-barát felvidéki lapnak

Már másodszor kap 475 millió forintot az a felvidéki médiacég, amelynek lapját alig olvassa valaki.

A Magyar Hang vette észre, hogy adófizetői százmilliók érkeznek a szlovákiai Magyar Közösség Pártjához (MKP) közelálló felvidéki médiavállalkozáshoz. A Bethlen Gábor Alapítvány oldalán szerepel egy úgynevezett bizottsági határozat. Ez: Pro Média Alapítvány, az Alapítvány működési költségeinek és eszközfejlesztéseinek támogatása, Szlovákia, 474.650.000 Ft, egy összegben, 100%-os támogatási előlegként.

A nevezett alapítvány adja ki a Felvidéken a Magyar7 nevű hetilapot, és működteti a ma7.sk portált. A lap többek között arról híres, hogy előszeretettel hízeleg a Fidesznek és szidalmazza Soros Györgyöt, Dobrev Klárát és bárki mást is, aki a magyar vezetésnek nem szimpatikus.

Az alapítványt a Magyar Hang helyi forrásai a Magyar Közösség Pártjához kapcsolják. Kiemelik, a lap nincs auditálva, de úgy tudni, a nyomott áron, egy euróért árult kiadványt hetente 1500–1600 példányban tudják eladni.